— Пра магчымасць працаваць настаўнікам, вучыць дзяцей выяўленчаму мастацтву я задумвалася яшчэ ў час атрымання вышэйшай адукацыі. У нас быў выкладчык, які арыентаваў студэнтаў — будучых мастакоў на гэтую прафесію. Ён казаў, што творцу не варта замыкацца ў сваёй майстэрні і забываць пра навакольны свет, што творчасць без публікі не мае сэнсу. А выкладаючы выяўленчае мастацтва дзецям, мы якраз і ствараем аўдыторыю. І гэта сапраўды так. Я разглядала такі варыянт сваёй прафесійнай будучыні, але не лічыла яго адзіным. Справа ў тым, што ў мяне перад вачыма быў досвед маёй мамы, якая працавала школьнай настаўніцай. Я бачыла, колькі нерваў ёй тая праца каштавала. Дый заробкі ў школе невысокія…